સ્વર્ગવાસી મંજુલાની છબીમાં એ હાર જોઈને અત્યારે શાલિનીએ જે ધડાકો કર્યો એ સાંભળીને આદિત્યની પત્ની અલકા અને ભાસ્કરની પત્ની ભાવિકાને જોરદાર ઝટકો લાગ્યો હતો. અત્યંત સિફતપૂર્વક શાલિની સો ટકા જુઠ્ઠું બોલી રહી છે એની એ બંનેને ખાતરી હતી, એ છતાં લાગણીના તાણાવાણામાં ગૂંથીને મંજુલાની આ દીકરીએ બહુ ચાલાકીથી આ મુદ્દો રમતો મૂક્યો હતો. નણંદની આ વાતનો શું જવાબ આપવો એ તાત્કાલિક સૂઝ્યું નહીં એટલે અલકા અને ભાવિકા એકબીજાની સામે તાકી રહ્યાં હતાં.